طارق داودة

طارق داودة (مزيود ف 1986 ف رّباط) باحت مغريبي ف لمجال ديال دّكاء صّطيناعي. معروف سيرتو ب مشروع كتب داريجة، لي كان لونصاه ف 2008 باش يحاول يوحّد لكتابة د دّاريجة ؤ يبسّط لكتابة ديالها ل نّاس لؤميين، دّراري صّغار ؤ ولاد زّماݣريا لمغاربا لي بغاو يتعلّمو ؤلا يتقنو دّاريجة.

ف 2010، بدا مشروع ديال طرجامة لينوكس ؤبونتو ل دّاريجة.

خدا دّوكتورا ديالو ف لبيوأنفورماتيك (بيولوجيا حواسبية) من جامعة مونتريال د كانادا، ؤ شارك ب بزاف د لأبحات ف لمجال طّبي ؤ لبيولوجيا، ب تطبيقات ديال تّعلام لماكيني ؤ تّعلام لعميق.

ف 2020 طور پلاطفورم ب دّكاء صّطيناعي معا باحتين خرين، باش يسرّعو لعملية د لمصاوبة ديال لڤاكسان د كوڤيد 19. ل حدود هاد لفترة كان خدّام باحت ف مرحلة لپوسطدوك ف جامعة هارڤرد ف لميريكان.

ف أكتوبر 2021، أسس شركة "بلور Bluwr" لي هيّا پلاطفورم د لكتابة ؤ تّفكير كاتݣول على راسها بلي كاتحاول تكون بديل ل مواقع صّوشل ميديا، لي مبنية على جلب نّتيباه د نّاس، ب غض نّاضار على واش لمحتوى عندو فايدة ليهوم ؤ شحال كيدّي ليهوم د لوقت.

 مصادر 

تصنيف:أكاديميين مغاربا
تصنيف:مقالات فيها مصدر و 3000 بايت
تصنيف:زيادة 1986
تصنيف:ناس تزادو ف الرباط